પછી સ્મિતા સાથે લગ્ન. સ્મિતા એક સરેરાશ દેખાવની, તમારા બરના સામાન્ય મઘ્યમવર્ગીય કુટુંબની, પણ હસમુખી અને શાંત કહ્યાગરા સ્વભાવની યુવતી હતી. પત્ની તરીકે સ્મિતા આદર્શ સાબિત થઈ. તમારી – બાળકોની નાનામાં નાની જરૂરિયાતની દિલથી કાળજી લઈ એ પૂરી પાડતાં સરળ હૃદયની સ્મિતા સ્મિત અને આનંદથી છલકાઈ જતી. અલબત્ત બે દિકરાઓના પિતા બન્યા પછી ય, વર્ષો વીત્યા પછીય, કસ્તુરીએ તો તમારા દિલો-દિમાગનો કબજો મૂક્યો જ નહોતો આલોક. ક્યારેક ઓફિસે જતાં, કોઈક ટ્રાફિક સિગ્નલના ચૌરાહા પર રેડ સિગ્નલ હોય ને કસ્તુરીની કાર આકસ્મિક તમારા સ્કૂટરની સમાંતરે નજીક આવી ઊભી રહેતી ત્યારે કારની વિન્ડોનો સ્મોક-ગ્લાસ ઉતારી એ તમને એની કોલેજકાળની પરિચીત સ્મિતસુગંધથી ભરી દેતી.પણ ટ્રાફિક સિગ્નલની લાઈટ ગ્રીન થતાં જ એની કંિમતી કાર તમારાથી ક્યાંય દૂર દૂર આગળ સરીને અદ્રશ્ય થઈ જતી.